Ejeren af Haastrup Biler ved Aggersund har nu fået ryddet så meget op i sin forretning, at Vesthimmerlands Kommune stopper sagen mod ham.

Der har været ualmindelig meget aktivitet hos Haastrup Biler de sidste par dage. Ejer Kenneth Haastrup har haft travlt med at rydde op på sin grund, hvor der hidtil har rodet med op imod 70 skrotbiler. - Vi har her til morgen gået hele butikken igennem, og vi har konstateret at skrotbilerne er blevet fjernet. Det er en situation vi er meget tilfredse med, og det skal ejeren have en stor cadeau for, siger Knud Kristensen (kons.), formand for plan- og miljøudvalget i Vesthimmerlands Kommune, til TV2/Nord. I morges var der 37 biler tilbage hos bilforhandleren, men det var ikke skrotbiler, som det var tilfældet for uger tilbage. Samtidig var de godt tyve biler, der stod i ejerens baghave også væk. Det betyder, at bilforhandleren kan fortsætte sin forretning. - Vi har flyttet de biler, som der var tale om, så alt er som det skal være. Nu kan vi igen se fremad og klø på igen, siger Kenneth Haastrup til TV2/Nord. Efter en lang række påbud havde Vesthimmerlands Kommune givet ejeren et ultimatum. Senest i dag skulle der ryddes op i det, som mest af alt lignede en bilkirkegård, ellers vil kommunen med politiets hjælp selv sørge for at få orden på tingene. Den oplevelse og en regning på hele molevitten slipper Kenneth Haastrup nu for.